Worcester F 80 Distinctiones

258 Venit Jesus

Venit Jesus[[1]](#footnote-1) secundum illud Haba. 2[:3]: *Veniens veniet, et non tardabit*. Vbi verbum veniendi geminatur. In signum quod geminatur quartus aduentus eius. Quorum primus est in mundum et ille geminus, quia per incarnacionem et per transsubstancionem. Quorum prior in vtero virginali ad captiuum seruum redimendum, Joan. 16[:28]: *Exivi a Patre, et veni in mundum.* Sed heu non est qui exeat mundum[[2]](#footnote-2) et veniat [Joan. 14:6]: *ad Patrem nisi per me.*

¶ Secundus aduentus in manu sacerdotali, sicut pellicanus ad pullos, viuificandos mittiendos, Joan. 6[:56]: *Caro mea vere est cibus*. [1] Reg. 4[:7]: *Venit Deus in castra*. Num. 4[:5]: Archa iubetur inuolui velo. In archa vrna aurea. In vrna manna fuit. Per velum species sacramentalis, per archam corpus Christi, per vrnam anima Christi, per manna divinitas significatur. Hanc archam tenent Philistii, id est, demones. Chrisostomus, vbicumque viderint sanguinem Domini cum fugiunt demones occurrunt angeli. Ideo ad hoc manna innitat Dominus, Matt. 11[:28]: *Venite ad me omnes qui laboratis, et onerati estis*.

¶ Tercio aduentus est in cor humanum et ille geminus. Vnus per regenerationem baptismalem, sicut nutrix venit cum aqua ad puerum lauandum, [1] Joan. 5[:6]: *Hic est, qui venit per aquam*, scilicet, absolucionis in baptismo, *et sanguinem*, redempcionis

/fol. 314vb/

in patibulo, Can. 5[:1]: *Veniat dilectus meus in hortum suum*. Alius per conuersionem penitentialem, sicut medicus ad egrum, Matt. 8[:7]: *Ego veniam, et curabo eum*. Sed quia non venit ad cor nisi amorem et obedientiam. Ideo Joan. 14[:23]: *Siquis diligit me*, etc.

¶ Quartus aduentus est ad iudicum et ille geminus. Vnus ad iudicium particulare in morte, sicut paterfamilias ad peragendum operariis, Matt. 24[:44]: *Vos estote parati: quia qua hora* non possunt. Augustinus, nichil cercius morte etc. Matt. 24[:50]: *Veniet Dominus serui illius*. Aliud ad iudicium vniuersale sicut ventilator in fine messis *triticum* ponens *in horreum* paleam in igne sicut habetur Matt. 3[:12]. Psal. [49:3]: *Deus manifeste veniet*. Ysai. 3[:14]: *Dominus ad iudicium veniet cum sensibus[[3]](#footnote-3) populi sui.*

¶ Item secundum Bernardum legitur triplex aduentus Christi, quia ad homines per carnis assumpcionem. In homines per gratie infusionem. Contra homines per operium retribucionem.

¶ De primo, Gen. 37[:14]: *Missus de valle Hebron, venit in Sichem*, quod interpretur, labor. Et reuera in isto aduentu sustinuit laborem, etc. De secundo Can. 5[:1]: *Veniat dilectus meus in hortum suum* et in isto aduentu venit ad tria peccatores. Ad pententiam excitando, Luc. 5[:32]: *Non veni vocare justos, sed peccatores ad pœnitentiam*. Item penitentes consolando, Joan. [14:18]: *Veniam ad vos* [16:22]: *et gaudebit cor vestrum*. Item, perseuerantibus premia largiendo, Joan. 14[:18]: *Veniam ad vos*, [14:3]: *et accipiam vos* *ad meipsum*, etc. De tercio adventu contra homines, Ysai. 3[:14]: *Dominus ad judicium veniet cum senibus[[4]](#footnote-4) populi sui*. Et in illo aduentum veniet ad tria: ad separandum, ad saluandum, ad dampnandum. De quibus omnibus, Matt. 25[:31-33]: *Cum venerit Filius hominis in maiestate,* etc., *et separabit eos,* quo ad primum, *et statuet oves a* dextris, quo ad secundum, et *hedos a* sinister, quo ad tercium.

¶ Item, venit Christus multiplici via quia in vterum virginis vt homo fieret, Can. 5[:1]: *Veniat dilectus meus in hortum suum*, in templum Jerusalemnis vt legem impleret Mal. 3[:1]: *Statim veniet ad templum* sanctum *suum*, etc. In consorcium hominis vt ipsum instrueret, Joan. 3[:2]: *Scimus quia a Deo venisti magister.*

/fol. 315ra/

In patibulum crucis, [Tit. 2:14]: *Vt nos redimeret*, Psal. [68:3]: *Veni in altitudinem maris*, etc.

1. Jesus ] Lambeth begins this chapter: Venit Christus secundum illud…. [↑](#footnote-ref-1)
2. mundum ] *add*. mundum F 80. [↑](#footnote-ref-2)
3. sensibus ] Lambeth, F 128 *corr.* senator F 80. [↑](#footnote-ref-3)
4. senibus ] Lambeth, F 128 *corr.* senioribus F 80. [↑](#footnote-ref-4)